Hoe moet ons die wet van God gebruik? - www.bybelkennis.co.za
I was obliged to be industrious. Whoever is equally industrious will succeed equally well. — Johann Sebastian Bach
Hoe moet ons dan die wet gebruik? In 1 Timoteus 1:3 – 11 praat Paulus nie oor die dieet- en seremoniële wette van die Ou Testament nie. Daar is ook blywende morele wette wat op mense van alle tye van toepassing is. Daar is drie maniere om God se wet te gebruik.
God se wet help ons om die grense van sonde raak te sien sodat ons sonde kan vermy.
Dit is 'n funksie van enige wet – dink aan die verkeersreëls. In hierdie sin is die wet vir wetsverbrekers geskryf. 'n Mens moet onthou dat die wet nie vir die wetsgehoorsame bedoel is nie, maar vir mense wat hulle nie aan wet en orde steur nie, goddeloses en sondaars, mense sonder eerbied vir wat heilig en gewyd is (1:9). In 1:9 – 10 wys hy dan op spesifieke sondes. Hulle verwys na verbreking van die tien gebooie. Die wet help ons om hierdie sondes te identifiseer en dan uit te roei. Die wet wys vir ons wat reg is en God gebruik dit om ons van sonde te weerhou.
Die wet wys vir ons dat God die sondaar verdoem
As ons sondig, getuig die wet teen ons. Dit wys vir ons hoe ons ongehoorsaam was. Die wet maak ons opstand teen God duidelik. As ons dit besef, besef ons 'n noodsaaklike deel van ons verlossing. Voor ons na Christus kom, staan ons voor die wet en word deur God veroordeel. Die wat hulle deur hulle sondige natuur laat beheers, kan nie die wil van God doen nie (Romeine 8:8). Die wet open ons oë dat ons skuldig is voor God. In reaksie besef ons dat ons Christus nodig het. Dit is die evangelie; dit is hoe ons verlos word. Christus het die straf van alle wetsverbrekers klaar betaal. Die wet red ons nie; die wet lei ons na Christus en Hy red ons. The law is a hammer that breaks proud and obstinate hypocrites (Martin Luther.)
Die wet wys ons wat God se wil vir diegene wat verlos is, is
God se morele wet onderrig ons. Dit openbaar God se karakter en wys vir ons hoe ons God en ons naaste moet liefhê. Nou dat die Heilige Gees in ons woon het ons die begeerte en die krag om God te gehoorsaam. Ons word van binne gelei om God se wil te doen. Vir die Christen is die wet nie meer 'n hamer nie, maar 'n Goddelike gids.
Ons kan nie sommer sê dat die wet nie meer van toepassing is nie. Wat wel waar is, is dat die wet ons nie kan red nie.